4 Duitse vliegtuie kom passasiers op skip in SA haal | Netwerk24
Deur Malherbe Nienaber 20 Maart 2020 22:45
Die Duitse regering het vier huurvlugte na Suid-Afrika ontbied om Duitsers op die toerskip AIDAmira in Kaapstad terug na hul tuisland te neem.
Die toerskip AIDAmira in die Kaapstad-hawe. Passasiers is vandeesweek verbied om aan wal te gaan, waarna ses passasiers negatief vir Covid-19 getoets is. Foto: Jaco Marais
Fikile Mbalula, minister van vervoer, het Vrydag bevestig dat bemanning op dié vlugte nie toegelaat sal word om die vliegtuie te verlaat nie en sal wag vir die Duitse burgers wat van die skip af vergesel word.
Dit is egter nog nie bekend wanneer dié vliegtuie terug na Duitsland sal vertrek nie.
Mbalula sê in 'n verklaring dat die AIDAmira se meer as 1 700 passasiers en bemanningslede sedert Maandag nie toegelaat is om aan wal in Kaapstad se hawe te gaan nie.
Sedertdien is al die passasiers wat in afsondering gehou is negatief vir Covid-19 getoets.
Mbalula het Woensdag op 'n mediavergadering regulasies aan die hand van die ramptoestand in Suid-Afrika bekend gemaak wat verbied dat passasierskepe Suid-Afrikaanse hawens binnekom of verlaat.
Dit kom neer op 'n totale verbod op toerskepe, volgens Mbalula.
Intussen het die toerskip Norwegian Spirit ook Vrydag Kaapstad se hawe aangedoen.
Die Suid-Afrikaanse Maritieme Veiligheidsowerheid (Samsa) het Donderdag in 'n kennisgewing aangedui dat die Norwegian Spirit een van die skepe is wat voor of ten tyde van die publikasie van die regulasies reeds in Suid-Afrikaanse gebiedswaters was.
Dié skepe se passasiers sal aan wal kan gaan en voorrade kan aanvul.
Die toerskip AIDAmira in die Kaapstad-hawe wat in kwarantyn gehou is weens 'n vermoede dat ses passasiers Covid-19 onder lede gehad het. Dié passasiers is intussen negatief getoets en Duitse burgers op die skip sal na hul tuisland teruggevlieg word. Foto: Jaco Marais
Passasiers sal vir enige tekens van die siekte ondersoek word en daar word vereis word daat hulle die land op die vinnigste wyse moontlik te verlaat.
Sodra die skepe die nodige voorrade aangevul het, sal hulle toegelaat word om die hawe te verlaat.
Die ander skepe wat in dié kennisgewing genoem word, is die Silver Cloud in Kaapstad, die Arcadia in Durban, die Astor in Durban en die MSC Orchestra in Durban.